
R E F E R A T   DE   A P R O B A R E
privind aprobarea punerii la dispoziţia beneficiarului obiectivului de investiţii intitulat ”Proiectul regional de dezvoltare a infrastructurii de
 apă și apă uzată din județul Hunedoara, în perioada 2014 - 2020" a terenurilor necesare realizării acestuia


În scopul realizării noilor investiții aferente proiectului intitulat "Proiectul regional de dezvoltare a infrastructurii de apă și apă uzată din județul Hunedoara, în perioada 2014 - 2020", beneficiarul acestuia, respectiv SC APA PROD SA DEVA, prin Asociația de Dezvoltare Intercomunitară ”Aqua Prest Hunedoara”, a solicitat punerea la dispoziția sa a terenurilor proprietatea publică sau privată a Municipiului Brad pe care urmează a fi amplasate obiectivele de investiții.
 Această solicitare a fost motivată de necesitatea respectării prevederilor legale aplicabile speţei, în special pentru asigurarea cadrului legal necesar realizării investiţiei prin raportare la amplasamentul reţelelor din care derivă o serie de consecinţe juridice cu referire la proprietatea pe care se instalează aceste obiective de investiţii, autorizarea şi executarea acestuia în condiţiile legii, scopul final fiind punerea în aplicare a strategiei de dezvoltare a sectorului de apă şi apă uzată în cadrul unităţilor administrativ-teritoriale din judeţul Hunedoara asociate în cadrul Asociaţiei de Dezvoltare Intercomunitară ,,Aqua Prest” Hunedoara, pentru gestionarea în comun a acestui serviciu.
În conformitate cu prevederile art. 5 din Hotărârea Guvernului nr. 907/2016 privind etapele de elaborare și conținutul - cadru al documentațiilor tehnico-economice aferente obiectivelor/proiectelor de investiții finanțate din fonduri publice, cu modificările şi completările ulterioare, documentaţiile tehnico-economice se elaborează pe faze de proiectare, în cazul lucrărilor noi prin studiu de fezabilitate.
	Potrivit prevederilor art. 3 lit. d din Legea nr. 241/2006 prin sistem public de alimentare cu apă se întelege ansamblul construcţiilor şi terenurilor, instalaţiilor tehnologice, echipamentelor funcţionale şi dotărilor specifice prin care se realizează serviciul public de alimentare cu apă. Totodată prin sistem public de canalizare se intelege ansamblul construcţiilor şi terenurilor aferente instalaţiilor tehnologice, echipamentelor funcţionale şi dotărilor specifice prin care se realizează serviciul public de canalizare. Mai mult, prin gestionarea în sistem regional a serviciului de alimentare cu apă şi de canalizare se intelege furnizarea/prestarea serviciului de alimentare cu apă şi de canalizare, respectiv administrarea şi exploatarea sistemelor publice de alimentare cu apă şi de canalizare aferente serviciului în interesul comun al unităţilor administrativ – teritoriale, membre ale unei asociaţii de dezvoltare intercomunitară cu obiect de activitate serviciul de alimentare cu apă şi de canalizare, prin intermediul unui operator regional. 
Potrivit prevederilor art. 10 alin. 1 din Legea nr. 241/2006 a serviciului de alimentare cu apă și canalizare, republicată, cu modificările și completările ulterioare, autorităţile deliberative ale unităţilor administrativ - teritoriale au competenţă exclusivă, ce poate fi exercitată şi prin intermediul asociaţiilor de dezvoltare intercomunitară cu obiect de activitate serviciul de alimentare cu apă şi de canalizare, în condiţiile legii serviciilor comunitare de utilitati publice în numele şi pe seama unităţilor administrativ - teritoriale asociate, în baza mandatului acordat acestora, inclusiv în ceea ce priveşte aprobarea programelor de investiţii privind înfiinţarea, dezvoltarea, modernizarea şi reabilitarea infrastructurii tehnico-edilitare aferente serviciului. 
În conformitate cu prevederile art. 11 alin. 4 din același act normativ, în vederea asigurării continuităţii serviciului şi funcţionării sistemului de alimentare cu apă şi de canalizare în condiţii de siguranţă şi la parametrii ceruţi prin normele şi prescripţiile tehnice, autorităţile administraţiei publice locale, respectiv asociaţiile de dezvoltare intercomunitară, au responsabilitatea planificării şi urmăririi execuţiei lucrărilor de investiţii, în corelare cu propriile strategii ale serviciului de alimentare cu apă şi de canalizare şi planurile de urbanism general. În acest scop se întocm programe de investiţii multianuale de reabilitare, extindere şi modernizare a sistemelor de apă şi de canalizare existente, precum şi de înfiinţare de noi sisteme la nivelul unităţii administrativ-teritoriale bazate pe planificarea multianuală a investiţiilor şi ţinându-se seama de etapele procesului bugetar, în conformitate cu reglementările legale, corelate cu planurile de investiţii din master planurile judeţene/zonale. 
Investițiile propuse se vor realiza în aria de operarea a COMPANIEI S.C. APA PROD S.A. DEVA, în județul Hunedoara, pe aria administrativă a mai multor unități administrativ - teritoriale, proiectul fiind gândit şi elaborat în mod unitar pentru întreaga arie de operare.
Din punct de vedere administrativ, zona de acoperire a proiectului include 3 municipii (Deva, Hunedoara, Brad), 4 orașe (Călan, Geoagiu, Hațeg, Simeria), precum și 31 comune cu 190 sate. Din totalul de 487 localități din județul Hunedoara, 16 localități aferente a 6 unități administrativ - teritoriale ce includ zona Văii Jiului sunt în aria de operare a Companiei APASERV Valea Jiului, 26 localități aferente a 5 unități administrativ - teritoriale ce includ zona municipiului Orăștie și a localităților rurale aparținând unităților administrativ - teritoriale Beriu, Orăștioara de Sus, Rapoltu Mare și Turdaș sunt în aria de operare a Companiei GOSCOM Orăștie. 
Titularul de investiție şi beneficiarul ei este S.C. APA PPROD S.A.  Proiectul se încadrează în prioritatea POIM 6II - Investiții în sectorul apei, pentru a îndeplini cerințele acquis-ului de mediu al Uniunii și pentru a răspunde unor nevoi de investiții identificate de statele membre care depășesc aceste cerințe, Obiectivul Specific (OS)3.2- Creșterea nivelului de colectare și epurare a apelor uzate urbane, precum și a gradului de asigurare a alimentării cu apă potabilă a populației și răspunde politicii POIM de dezvoltare a unor companii performante în sectorul de apă - apă uzată, capabile să opereze eficient infrastructurile modernizate prin fonduri europene.
Proiectul cuprinde lucrări de extindere a rețelelor de apă și canalizare, de reabilitare a rețelelor de distribuție apă și canalizare, lucrări necesare eficientizării exploatării sistemelor de apă și canalizare în scopul creșterii numărului populației deservite și reducerea costurilor de producție – tratare -distribuție apă, colectare - tratare apă uzată. Reducerea costurilor de producție – tratare - distribuție apă, colectare - tratare apă uzată, a impactului asupra mediului, respectiv creșterea calității apei, apei uzate și a disponibilității serviciilor, sunt posibile prin intermediul soluțiilor care se  referă digitalizarea în domeniu.
În conformitate cu prevederile art. 27 alin. 2 din Legea nr. 241/2006, dreptul de trecere pentru utilităţi asupra terenurilor afectate de lucrările de execuţie, reabilitare, întreţinere şi exploatare a sistemelor de alimentare cu apă şi de canalizare se exercită pe toată durata existenţei acestor sisteme, indiferent de titularii dreptului de proprietate, astfel:
a) cu titlu gratuit, în cazul terenurilor aparţinând proprietăţii publice sau private a statului sau a unităţilor administrativ-teritoriale;
b) cu justă despăgubire, în cazul terenurilor aparţinând unor persoane fizice sau juridice de drept privat afectate de execuţia noilor lucrări de investiţii. 
În cazul în care în timpul lucrărilor de intervenţie pentru retehnologizări, reparaţii, revizii, înlăturare avarii se produc pagube, operatorii au obligaţia să plătească aceste despăgubiri în condiţiile legii. Cuantumul despăgubirilor se stabileşte prin acordul părţilor sau, în cazul în care părţile nu se înţeleg, prin hotărâre judecătorească.
Autorităţile deliberative ale unităţilor administrativ - teritoriale au competenţă exclusivă care se exercită prin intermediul asociaţiilor de dezvoltare intercomunitară în numele şi pe seama unităţilor administrativ - teritoriale asociate, în baza mandatului acordat acestora, în ceea ce priveşte aprobarea programelor de investiţii privind înfiinţarea, dezvoltarea, modernizarea şi reabilitarea infrastructurii tehnico-edilitare aferente serviciului. 
Potrivit prevederilor art. 2 din Legea nr. 51/2006 a serviciilor comunitare de utilități publice prin sistem de utilităţi publice se intelege ansamblul bunurilor mobile şi imobile dobândite potrivit legii, constând din terenuri, clădiri, construcţii şi instalaţii tehnologice, echipamente şi dotări funcţionale, specific unui serviciu de utilităţi publice, prin ale cărui exploatare şi funcţionare se asigură furnizarea/prestarea serviciului. Bunurile care compun sistemele de utilităţi publice fac parte din domeniul public ori privat al unităţilor administrativ - teritoriale şi sunt supuse regimului juridic al proprietăţii publice sau private, potrivit legii. Totodată prin infrastructură tehnico - edilitară se înțelege ansamblul sistemelor de utilităţi publice destinate furnizării/prestării serviciilor de utilităţi publice.
Conform prevederilor art. 4 din legea serviciilor comunitare, sistemele de utilităţi publice sunt parte componentă a infrastructurii tehnico - edilitare a unităţilor administrativ - teritoriale. 
Dacă amplasarea şi realizarea componentelor sistemelor de utilităţi publice, respectiv dezvoltarea celor existente, impun ocuparea definitivă a unor terenuri sau dezafectarea unor clădiri, altele decât cele aparţinând domeniului public ori privat al unităţilor administrativ - teritoriale, acestea vor fi trecute în proprietatea publică a unităţilor administrativ - teritoriale prin procedurile prevăzute de lege. 
Pentru asigurarea protecţiei şi funcţionării normale a sistemelor de utilităţi publice, precum şi pentru evitarea punerii în pericol a persoanelor, bunurilor şi mediului, se instituie zone de protecţie şi de siguranţă a acestora, în conformitate cu normele tehnice elaborate de autorităţile competente. 
Lucrările de înfiinţare, dezvoltare, reabilitare şi retehnologizare a sistemelor de utilităţi publice, precum şi lucrările de revizii, reparaţii şi remediere a avariilor sunt lucrări de utilitate publică.
Potrivit prevederilor art. 8 din Legea nr. 51/2006 a serviciilor comunitare de utilități publice autorităţile administraţiei publice locale au competenţă exclusivă, în condiţiile legii, în tot ceea ce priveşte înfiinţarea, organizarea, gestionarea şi funcţionarea serviciilor de utilităţi publice, precum şi în ceea ce priveşte crearea, dezvoltarea, modernizarea, reabilitarea şi exploatarea bunurilor proprietate publică sau privată a unităţilor administrativ - teritoriale care compun sistemele de utilităţi publice. În exercitarea competenţelor şi atribuţiilor ce le revin în sfera serviciilor de utilităţi publice, autorităţile deliberative ale administraţiei publice locale asigură cadrul necesar pentru furnizarea serviciilor de utilităţi publice şi adoptă hotărâri în legătură cu darea în administrare sau, după caz, punerea la dispoziţie a sistemelor de utilităţi publice destinate furnizării/prestării acestora.
Este de menționat faptul că potrivit prevederilor art. 22 şi art. 24 din Legea nr. 51/2006 serviciilor comunitare de utilități publice, încredinţarea gestiunii unui serviciu de utilităţi publice ori a uneia sau mai multor activităţi din sfera respectivului serviciu de utilităţi publice către operator implică încredinţarea prestării/furnizării propriu - zise a serviciului/activităţii, precum şi punerea la dispoziţie a bunurilor ce compun sistemul de utilităţi publice aferent serviciului/activităţii.
Bunurile care compun sistemele de utilităţi publice prin intermediul cărora sunt furnizate/prestate serviciile de utilităţi publice pot fi puse la dispoziţie şi exploatate în baza contractului de delegare a gestiunii serviciului.
 Potrivit prevederilor art. 37 alin. 4 din  Legea nr. 51/2006 a serviciilor comunitare de utilitati publice, ocuparea temporară a unor terenuri pentru lucrări de intervenţie, înfiinţare, extindere, retehnologizare, reparaţii şi revizii planificate la sistemele de utilităţi publice care se execută într-o perioadă mai mare de 72 de ore, se va face pe baza acordului prealabil al deţinătorilor de terenuri şi cu plata despăgubirilor cuvenite, stabilite potrivit reglementărilor legale în vigoare. Dacă, cu ocazia executării lucrărilor se produc pagube proprietarilor din vecinătatea sistemelor de utilităţi publice, operatorii au obligaţia să plătească despăgubiri acestora, în condiţiile legii. 
Potrivit Contractului de delegare a gestiunii serviciului public de alimentare cu apă și de canalizare nr. 5400/223/05.05.2009 autoritățile au obligația să faciliteze Operatorului autorizarea lucrărilor şi investiţiilor pe domeniul public şi privat, în conformitate cu reglementările legale în vigoare şi să  asigure, gratuit, operatorului autorizarea lucrărilor şi investiţiilor pe domeniul public şi să faciliteze autorizarea acestora în domeniul privat, utilizând, după caz, toate procedurile de expropiere care îi stau la dispoziţie potrivit legii aplicabile şi în conformitate cu reglementările legale în vigoare, precum şi să exercite toate drepturile şi atribuţiile de care dispune pentru achiziţionarea şi punerea la dispoziţie a oricărui teren necesar exploatării serviciilor delegate şi punerii în aplicare a programului de investiţii convenit de către părţi prin contract. Operatorul trebuie să informeze utilizatorii şi alte persoane implicate despre orice lucrări efectuate pe terenurile lor sau despre limitarea drepturilor de proprietate, aşa cum se prevede în contractul de delegare.
În contextul celor de mai sus am inițiat prezentul proiect de hotărâre prin care am propus aprobarea punerii la dispoziţia beneficiarului obiectivului de investiţii intitulat ”Proiectul regional de dezvoltare a infrastructurii de apă și apă uzată din județul Hunedoara, în perioada 2014 - 2020" a terenurilor necesare realizării acestuia și-l supun spre dezbatere plenului Consiliului Local al Municipiului Brad în forma prezentată.
Invoc în susţinerea propunerii mele prevederile art. 5 din Hotărârea Guvernului nr. 907/2016 privind etapele de elaborare și conținutul - cadru al documentațiilor tehnico - economice aferente obiectivelor/proiectelor de investiții finanțate din fonduri publice, cu modificările şi completările ulterioare, ale art. 2 alin. 2 și alin. 3 art. 3 lit. d, lit. e și lit. w, art. 10 alin. 1 lit. b, art. 11 alin. 4, art. 12 alin. 1 lit. e, art. 14 lit. b și art. 27 alin. 2  din Legea nr. 241/2006 privind serviciul de alimentare cu apă şi de canalizare, republicată, cu modificările și completările ulterioare, ale art. 2 lit. j – lit. m, art. 4, art. 8 alin. 1, alin. 3 lit. d, art. 22 alin. 1- alin. 1¹, art. 24 și art. 37 alin. 4  din Legea nr. 51/2006 a serviciilor comunitare de utilităţi publice, ale Contractului de delegare a gestiunii serviciului public de alimentare cu apă și de canalizare nr. 5400/223/05.05.2009, ale Legii nr. 50/1991 privind autorizarea lucrărilor de construcţii, cu modificările şi completările ulterioare, ale Anexei nr. 2 la Hotărârea Guvernului nr. 1352/2001 privind inventarul bunurilor care alcătuiesc domeniul public al judeţului Hunedoara, cu referire la municipiul Brad, cu modificările şi completările ulterioare, precum și ale art. 129 alin. 1, alin. 2 lit. b lit. c şi lit. d, alin. 7 lit. n, art. 139 alin. 1, alin. 3 lit. g, art. 140 alin. 1, art.196 alin. 1 lit. a, art. 197 alin. 1, alin. 2, alin. 4 și alin. 5, art. 199 alin. 1, alin. 2, art. 243 alin. 1, art. 286 alin. 1 și alin. 4, art. 287 lit. b din Ordonanţa de Urgenţă a Guvernului nr. 57/2019 privind Codul administrativ, cu modificările şi completările ulterioare.

